TENET Perlu Kutip $800 Juta Untuk Untung
Pengarah Christoper Nolan berharap filem terbaru, Tenet mampu membantu pawagam apabila ia ditayangkan kelak. Tetapi, melihatkan situasi COVID-19 yang semakin teruk di Amerika Syarikat, studio Warner Bros. bimbang ia akan memberi kesan kepada kutipan tiket filem Tenet.  Menurut laporan dari laman Indie Wire, Tenet mungkin mengalami kesukaran untuk mencatatkan kutipan memberansangkan. Laman itu turut menyebut, filem Nolan itu perlu mengutip sekurang-kurangnya $800 juta dolar untuk mencatatkan keuntungan. Kos pembikinan Tenet dianggarkan sekitar $400 juta dolar, termasuklah kos pemasaran. Melihat sumbangan Nolan yang sering memberi pulangan besar kepada Warner Bros., tidak hairanlah pihak studio membenarkan pengarah tersebut ‘berbelanja’ besar untuk filem terbarunya. Tambahan pula, filem-filem Nolan seringkali mencatat kutipan melebihi $1 billion dolar. Angka $800 juta dolar mungkin agak tinggi, tambahan pula Tenet terpaksa berhadapan dengan pandemik COVID-19. Kini, segalanya bergantung pada Warner Bros. sama ada mahu meneruskan tayangan Tenet pada 12 Ogos ini ataupun ditangguhkan sekali lagi.